WHAUP ผู้ถือหุ้นไฟเขียวแตกพาร์เป็น 1 บ. จ่อเทรดพาร์ใหม่เดือนนี้
WHAUP ผู้ถือหุ้นไฟเขียวแตกพาร์ จาก 5 บ. เป็น 1 บ. คาดเทรดพาร์ใหม่ภายในเดือนนี้ ขณะเดียวกันอนุมัติการออก-ขายหุ้นกู้วงเงินไม่เกิน 5 พันลบ.พร้อมยันธุรกิจ Q2/60 เติบโตเด่น
30 พ.ค. 2561

นายวิเศษ จูงวัฒนา ประธานเจ้าหน้าที่บริหาร บริษัท ดับบลิวเอชเอ ยูทิลิตี้ส์ แอนด์ พาวเวอร์ จำกัด (มหาชน) หรือ WHAUP เปิดเผยว่า ที่ประชุมวิสามัญผู้ถือหุ้นครั้งที่ 1/2560 ได้มีมติให้บริษัทฯ ดำเนินการเปลี่ยนแปลงมูลค่าหุ้นของ  บริษัทฯ ที่ตราไว้ (Par Value) จากเดิมหุ้นละ 5 บาท เป็นหุ้นละ 1 บาท
โดยทุนจดทะเบียนของบริษัทฯ เท่ากับ 3,825 ล้านบาท ไม่เปลี่ยนแปลง แต่จำนวนหุ้นสามัญของบริษัทฯ จะเพิ่มขึ้นจาก 765 ล้านหุ้น มูลค่าที่ตราไว้หุ้นละ 5 บาท เป็น 3,825 ล้านหุ้น มูลค่าที่ตราไว้หุ้นละ 1 บาท พร้อมทั้งมีมติอนุมัติการออกและเสนอขายหุ้นกู้ วงเงินไม่เกิน 5,000 ล้านบาท เพื่อรีไฟแนนซ์เงินกู้ (Refinance) ลดต้นทุนการเงิน
ทั้งนี้คาดว่าจะเสนอขายให้แก่ผู้ลงทุนสถาบันและผู้ลงทุนรายใหญ่ในช่วงไตรมาส 3 ปีนี้ สำหรับรายละเอียดโครงสร้างหุ้นกู้ บริษัทฯ จะพิจารณาความเหมาะสม ทั้งสภาวะตลาด แนวโน้มอัตราดอกเบี้ย เพื่อให้แผนการออกหุ้นกู้ของบริษัทฯ เกิดประโยชน์มากที่สุด
นายวิเศษ กล่าวเพิ่มว่า บริษัทฯ คาดว่าจะสามารถเข้าซื้อขายที่มูลค่าที่ตราไว้ (Par Value) ใหม่ได้ภายในเดือนกรกฎาคมนี้ และเชื่อว่าการเปลี่ยนแปลงมูลค่าที่ตราไว้ (Par Value) ครั้งนี้ จะเป็นการช่วยเพิ่มสภาพคล่องและกระจายหุ้นของ WHAUP สู่นักลงทุนทุกกลุ่มได้ดียิ่งขึ้น
สำหรับภาพรวมธุรกิจในไตรมาส 2/2560 มั่นใจว่า มีการเติบโตตามแผนที่วางไว้  โรงไฟฟ้า GHECO One ซึ่งดำเนินการเพียง 54 วัน  ในไตรมาส 1ที่ผ่านมากลับมาดำเนินงานเต็มไตรมาสในไตรมาสที่ 2 นอกจากนี้ในช่วงเดือนพฤษภาคมที่ผ่านมาบริษัทฯได้เปิดดำเนินการเชิงพาณิชย์โรงไฟฟ้าอีก 1 แห่ง จากแผนที่จะเปิดในปีนี้ทั้งหมด 4 แห่ง
นอกจากนี้ ปริมาณความต้องการใช้น้ำและการบำบัดน้ำเสียรวมของกลุ่มลูกค้าเดิม และกลุ่มลูกค้าใหม่ภายในนิคมอุตสาหกรรมก็เพิ่มขึ้น ทั้งนี้ บริษัทฯ คาดการณ์ว่าปริมาณการขายน้ำเพื่ออุตสาหกรรมและบำบัดน้ำเสียของบริษัทฯ รวมในปี 2560 จะสูงกว่าระดับ 100 ล้านลบ.ม. หรือคิดเป็นการเพิ่มขึ้นประมาณ 20 ล้านลบ.ม. จากปีก่อนหน้า
ดังนั้น บริษัทฯ คาดว่ารายได้และส่วนแบ่งกำไรในส่วนของบริษัทฯ ในปี 2560 จะเติบโตกว่า 100% ซึ่งถือว่าเป็นการเติบโตแบบก้าวกระโดด เมื่อเทียบจากปีก่อนที่มีรายได้และส่วนแบ่งกำไรในส่วนของบริษัทฯ จำนวน 1,756 ล้านบาท